70-vuotias Kari Lahti on tavallinen eläkeläinen, jolla on epätavallinen harrastus. Lahti haluaisi löytää myös muita tietokonepeleistä kiinnostuneita senioreita.

Kaikki alkoi 1996 tai 1997. Vuotta Kari Lahti ei enää ihan tarkalleen muista. Silloin vastikään 50 vuotta täyttänyt Lahti sai Civilization II -pelin.

Siitä lähtien tietokonepelit ovat olleet yksi Lahden harrastuksista. Vuosien ajan hän pelasi yksin, kunnes noin kolmisen vuotta sitten tajusi, että harrastus olisi kiva jakaa muiden kanssa.

– Silloin minulla heräsi ajatus, että olisi kiva tavata muita senioreita, jotka ovat kiinnostuneita samanlaisista peleistä kuin minä.

Lahden suosikkeja ovat toimintaseikkailu- ja strategiapelit, kuten Civilization V, Deadspace. Kumpikaan niistä ei perinteisesti ole ollut senioreiden suosiossa.

– Valtaosa senioreista, jotka kertovat pelaavansa jotakin, pelaavat pasianssia, sudokua ja muita vastaavia. Kun minä taas vertaan niitä omiin peleihini, ne ovat kaksi eri maailmaa.

Lahti aloitti pelaamisen lähes 20 vuotta sitten. JANI SAVOLAINEN

Peliseuraa?

Kolmisen vuotta sitten Lahti rupesi selvittämään, mistä löytäisi ikäisiään tietokonepelaajia. Hän otti yhteyttä senioreiden tietotekniikkayhdistys Enteriin ja kysyi, löytyisikö sitä kautta muita pelaajia. Ei löytynyt, mutta ajatus senioreiden peliyhteisöstä otettiin lämmöllä vastaan.

Lahdesta itse tuli yksi senioripelaamisen puuhamies.

– Opettamisesta ei ole ollut missään vaiheessa kyse. Ennemminkin olen ollut valmis esittelemään toisille senioreille, että miten minä pelaan, muun muassa Youtubeen oman pelikanavan perustanut Lahti kuvailee.

Ensin yhdistyksessä kartoitettiin sen jäsenten pelaamista ja sen perusteella kaksi vuotta sitten alkunsa sai ensimmäinen senioreiden pelitapahtuma. Tänä syksynä tapahtuma järjestetään jo kolmatta kertaa.

Lahti toivoo, että yhä useampi seniori löytäisi paikalle. Moni seniori ei hänen mukaansa edes ymmärrä, että voisi olla kiinnostunut pelaamisesta.

– Viimeisimmässä Suomen pelitutkimuksessa, tuli ilmi, että hyvin pieni osa iäkkäistä pelaa tai edes tuntee pelejä, Lahti tietää.

Lahden lempipeli on Civilization, josta hänen koko pelaamisinnostus alkoi. JANI SAVOLAINEN

Ihmiset paheksuvat

Lahtea voi hyvällä omatunnolla sanoa konkaripelaajaksi. Tänä tai ensi vuonna hänelle tulee täyteen 20 vuotta tietokonepelaamista. Pääasiassa hänen saamansa palaute on ollut positiivista, vaikka aina mukaan mahtuu kummastelua.

– Yksi syy voi olla, että monien mielestä pelit ovat lasten ja nuorten asioita. Eihän se nyt aikuiselle, seniorista puhumattakaan, ole edes sopivaa, että ruvetaan pelaamaan.

Muutaman kerran hän on törmännyt siihen, että ihmiset jopa paheksuvat hänen harrastustaan.

– Paheksujilla itsellään on monia harrastuksia, joista ei ole mitään muuta hyötyä, kuin että se on heistä itsestään hauskaa ja saavat elämyksiä. Miksi he paheksuvat sitä, että joku muu hakee samoja juttuja eri tavalla kuin he? Sitä minä en kyllä ymmärrä.

Kari Lahti aloitti pelaamisen 90-luvun puolivälissä. Viime vuosina hän on havahtunut siihen, että olisi kiva tavata muitakin pelaajia. JANI SAVOLAINEN

Apua omalta pojalta

Pelaaminen ei suinkaan ole Lahden ainoa harrastus. Hän kertoo ehtivänsä hyvin myös katsomaan televisiota, hoitamaan puutarhaa ja lukemaan. Varsinkin lukuharrastus nivoutuu pelaamisen kanssa hyvin yhteen.

– Oma pääasiallinen lukemiseni on sci-fi-kirjallisuutta, jota olen pienestä pitäen lukenut. Se on osaltaan vaikuttanut siihen, minkälaisia pelejä sitä sitten pelaan.

Se onkin yksi tärkeimmistä vinkeistä, jonka Lahti pelaamista harkitsevalle seniorille antaa. Pelin täytyy olla aihepiiriltään sellainen, että se kiinnostaa pelaajaa.

– Jotkut ovat sanoneet, että hui, minkälaista kauheaa sotaa ja taistelua peleissäni on. Ei heidän kannata sellaisia pelejä edes katsella, Lahti opastaa.

Sen sijaan kannattaa etsiä joku toinen peli. Niitä löytyy laidasta laitaan aina avaruusseikkailuista urheiluun ja maanviljelystä tutkimusmatkailuun.

Apua pelinvalintaan Lahti on saanut muun muassa omalta pojaltaan. Toinen vinkki onkin katsella esimerkiksi omien lasten tai lastenlasten pelaamista. Pelien kautta voi löytyä aivan uudenlaista tekemistä jälkikasvun kanssa. Kolmas vaihtoehto on etsiä tietoa vaikkapa Youtubesta. Alkuun pääsee vaikkapa Lahden Youtube-kanavalta.

Kari Lahti neuvoo, että esimerkiksi lapsilta ja lapsenlapsilta saa hyviä vinkkejä pelaamiseen. JANI SAVOLAINEN

Eikun kokeilemaan

Parasta pelaamisessa on hauskanpito, virkeä eläkeläinen toteaa. Sen kun yhdistää onnistumisen tunteisiin, jännitykseen ja uuden oppimiseen, niin pelaamisen hyötyjä on vaikea kiistää.

Monesti pelissä joutuu palaamaan taaksepäin ja kokeilemaan toisenlaista strategiaa, jos ensimmäinen valinta ei ota toimiakseen.

– Sitten kun sen saa hoidettua, niin voi sanoa, että huh huh, olipa hienoa. Että mä sain sen hoidettua. Pelatessa tulee jatkuvasti tällaisia aivan upeita onnistumisen kokemuksia.

Ja on Lahdelle vielä myös yksi neuvo niille senioreille, jotka pelaamisesta vaikkapa tämän jutun luettuaan kiinnostuivat. Tämä on kaikista tärkein.

– No, eikun ryhtyy pelaamaan. Ei sitä voi muuten tietää, että pitääkö tästä vai ei. Ja sama se on kaikkien muidenkin asioiden kohdalla. Eikun kokeilemaan.